DA Den Europæiske Unions Tidende CE 88/257

(2004/C 88 E/0262)

SKRIFTLIG FORESPØRGSEL E-0971/04

af José Ribeiro e Castro (UEN) til Kommissionen

(29. marts 2004)

Om: Venezuela — Folkeafstemning

Ifølge medierne har Coordenadora Democrática, en organisation, der samler de politiske partier, der er i opposition til præsident Hugo Chávez, bifaldet afgørelsen fra Supremo Tribunal de Justiça (STJ) (højesteret) om at opfordre Det Nationale Valgråd (CNE) til at godkende 876 017 underskrifter, hvis ægthed var blevet draget i tvivl til trods for, at de var ledsaget af fingeraftryk fra underskriverne.

STJ's afgørelse opfordrer CNE til at tilføje yderligere 876 000 underskrifter til de allerede godkendte 1 832 493 (i alt 2 708 510) og indkalde til folkeafstemning om ophævelse af præsidentens mandat.

En talsmand for Coornenadora Democrática fortalte de venezuelanske medier om organisationens tilfredshed med »legalitetens og konstitutionalitetens tilbagevenden«, idet han understregede forpligtelserne til at handle i overensstemmelse med den jurisdiktion, som afgørelsen indeholdt for CNE.

I mellemtiden har Libertadors (en af kommunerne i Caracas) borgmester, Fredy Bernal, erklæret, at Movimento Quinta República (MVR), regeringspartiet, vil appellere afgørelsen fra STJ's Valgkammer.

Efter flere politiske analytikeres mening vil der snart kunne opstå en konflikt mellem de foskellige retsmyndigheder og -institutioner i landet, især mellem STJ's Valgkammer og Forfatningskammer og CNE.

Kommissionen bedes på denne baggrund besvare følgende:

1. Hvilke oplysninger om de ovennævnte forhold råder Kommissionen over?

2. Mener Kommissionen, at det er ønskeligt at bibeholde planen om at afholde folkeafstemning om ophævelse af præsidentens mandat?

3. Hvilke følger mener den, at denne situation kan få for Venezuela?

4. Hvilke initiativer tager den, eller hvilke initiativer agter den at tage med henblik på at bidrage til bestræbelserne på at undgå disse eventuelle spændinger mellem institutionerne og sikre, at det venezuelanske folk endelig får mulighed for at komme til orde, hvilket er den eneste metode til at løse den demokratiske krise, som dette land er ramt af?

Svar afgivet på Kommissionens vegne af Chris Patten

(30. april 2004)

Siden Det Nationale Valgråd (CNE) meddelte de foreløbige resultater af folkeafstemningen om ophævelse af præsidentens mandat den 2. marts 2004, har der været intens juridisk aktivitet omkring denne folkeafstemning. CNE fastslog, at af de undersøgte underskrifter (3 086 013 — oppositionen sagde, at den havde indgivet 3 467 050) var lidt over 1,8 mio. underskrifter blevet erklæret gyldige, 876 017 tvivlsomme, og mere end 230 000 ugyldige. De underskrifter, der blev betragtet som tvivlsomme, er resultatet af de såkaldte »planillas planas« (underskriftsblanketter, hvor hovedoplysningerne for dem, der har underskrevet, er blevet udfyldt med samme håndskrift), og de skulle derfor dobbeltkontrolleres ved hjælp af en verificeringsprocedure (»reparo«) sammen med visse andre underskrifter, der i første omgang blev erklæret ugyldige. Som følge heraf var det ifølge CNE nødvendigt at foretage en yderligere kontrol af mere end 1 mio. underskrifter, som endvidere skulle bekræftes af dem, der havde underskrevet dem. Der kræves 2,4 mio. underskrifter for at indkalde til folkeafstemning om præsidentens embede.

Ikke desto mindre fastslog højesterets valgkammer den 15. marts 2004, at de såkaldte »planillas planas« var gyldige. CNE appellerede denne afgørelse til højesterets forfatningskammer, der mente, at valgkammeret ikke var kompetent i henhold til forfatningen af 1999, og som derefter instruerede det om at afholde sig fra at træffe afgørelse om folkeafstemningsprocessen. Valgkammeret har igen gjort gældende, at det er kompetent i sagen, og har anmodet højesterets plenarforsamling om at træffe afgørelse. Det er ikke muligt at forudsige resultatet med sikkerhed. Denne forfatningsstrid skaber yderligere forsinkelser i en mulig folkeafstemning om præsident Chávez.

Den Europæiske Union støtter den rolle, Organisationen af Amerikanske Stater (OAS) og Carter-centret spiller i konflikten, og de bestræbelser, de udfolder for at gennemføre den politiske aftale, der blev undertegnet den 29. maj 2003 af den venezuelanske regering og oppositionen i overensstemmelse med OAS-resolution 833, som slår til lyd for en fredelig og demokratisk løsning baseret på et valg i overensstemmelse med forfatningen. EU har flere gange gjort opmærksom på nødvendigheden af at gennemføre denne aftale. Selv om der afholdes en folkeafstemning, vil det ikke desto mindre tage lang tid at overvinde polariseringen i samfundet og genskabe en holdbar økonomisk situation.